ΓΡΑΠΤΗ ΕΡΩΤΗΣΗ E-1798/97 υποβολή: Νικήτας Κακλαμάνης (UPE) προς την Επιτροπή (28 Μαΐου 1997)

Θέμα: Εκ των υστέρων εξοντωτική φορολογία σε Ι.Χ. οχήματα

Η Ελληνική Δημοκρατία με τον νόμο 2459/97, κατήργησε την απαλλαγή κατά την εισαγωγή του εκ των προσωπικών ειδών μεταφορικού μόνο μέσου μίας μόνο κατηγορίας επαναπατριζόμενων Ελλήνων, και δη γι'αυτούς που επιστρέφουν για να εγκατασταθούν οριστικά στην Ελλάδα αφού παρέμειναν εργαζόμενοι με σχέση εξαρτημένη ή μη εργασίας στο εξωτερικό πάνω από δύο συνεχή χρόνια.

Η απόφαση αυτή παραβλέπει εντελώς ότι τα αυτοκίνητα αυτά αποτελούν μέρος των προσωπικών ειδών του κάθε δικαιούχου, τα οποία απηλλάγησαν κατά την απόκτησή τους από την καταβολή ΦΠΑ, λόγω του ότι οι κάτοχοί τους τα απέκτησαν εργαζόμενοι στα πλαίσια των διπλωματικών και προξενικών αρχών ή πραγματοποιήθηκαν στα κράτη μέλη που μετέχουν στη Συνθήκη του Βορείου Ατλαντικού και των άλλων διεθνών οργανισμών.

Ο νόμος αυτός που ισχύει από 1.1.1997 στην Ελλάδα, τα κατέβαλε αιφνιδιαστικά στο απαιτούμενο εξάμηνο χρήσης από τους κατόχους τους πριν την οριστική εγκατάστασή τους, προκαλώντας τεράστια οικονομικά προβλήματα εξεύρεσης του ποσού των φόρων (ειδικής κατανάλωσης και ΦΠΑ), αφού σύμφωνα με το γράμμα αυτού, τα μεταφερόμενα μέχρι τις 18.8.1997 θα πρέπει να καταβάλουν ποσό φόρων πάνω από 75% της αξίας των μετά δε από αυτή την ημερομηνία, 400% της αξίας τους.

Διατηρεί όμως την ατέλεια κατά την εισαγωγή του αυτοκινήτου κατά την οριστική εγκατάσταση των άλλων ιδιωτών στην Ελλάδα. Θα ήθελα να ρωτήσω την Ευρωπαϊκή Επιτροπή σε ποιές ενέργειες θα μπορούσε ενδεχομένως να προβεί για την κατάργηση αυτών των φόρων, αφού είναι προφανές ότι κανείς δεν θα αγόραζε τα παραπάνω οχήματα αν ήξερε, εκ των προτέρων ότι θα τους επιβαλλόταν τόσο υψηλός φόρος.

Απάντηση του κ. Monti εξ ονόματος της Επιτροπής (10 Ιουλίου 1997)

Οι παραδόσεις αγαθών οι οποίες πραγματοποιούνται στα κράτη μέλη που μετέχουν στη συνθήκη του Βορείου Ατλαντικού και προορίζονται για τις ένοπλες δυνάμεις των άλλων μερών της συνθήκης αυτής για τη χρήση των ενόπλων δυνάμεων αυτών και των πολιτικών υπηρεσιών που τις συνοδεύουν, ήτοι οι πράξεις που αναφέρονται στο άρθρο 15 σημείο 10 τρίτη περίπτωση της έκτης οδηγίας ΦΠΑ (77/388/ΕΟΚ) ((ΕΕ L 145 της 13.6.1977. )), μπορούν να θεωρηθούν από τα κράτη μέλη ότι δεν πληρούν τις γενικές προϋποθέσεις για την επιβολή φόρων της εσωτερικής αγοράς, εφόσον πρόκειται για μεταφορικά μέσα, βάσει των διατάξεων του άρθρου 4 στοιχείο α) της οδηγίας 83/182/ΕΟΚ της 28ης Μαρτίου 1983 για τις φορολογικές ατέλειες που εφαρμόζονται στο εσωτερικό της Κοινότητας στις προσωρινές εισαγωγές ορισμένων μεταφορικών μέσων ((ΕΕ L 105 της 23.4.1983. )).

Εάν η Ελλάδα έκανε χρήση του εν λόγω δικαιώματος προαίρεσης, αυτό συνεπάγεται ότι οι ελληνικές αρχές μπορούν να ζητήσουν την καταβολή ΦΠΑ στην περίπτωση που αναφέρει το αξιότιμο μέλος του Κοινοβουλίου.

Όσον αφορά τους λοιπούς φόρους που συνδέονται με την ταξινόμηση των εν λόγω μεταφορικών μέσων στην Ελλάδα, μπορούν να εισπράττονται, εφόσον αφενός οι χρήστες τους έχουν μεταφέρει τη «συνήθη κατοικία» τους, κατά την έννοια της προαναφερθείσας οδηγίας 83/182/ΕΟΚ, στην Ελλάδα και αφετέρου εφόσον οι φόροι αυτοί εισπράττονται σύμφωνα με τις διατάξεις που προβλέπει το άρθρο 95 της συνθήκης ΕΚ.

Η Επιτροπή υπενθυμίζει, επιπλέον, στο αξιότιμο μέλος του Κοινοβουλίου ότι το κοινοτικό δίκαιο ορίζει τις προϋποθέσεις της «συνήθους κατοικίας» χωρίς να γίνεται καμία αναφορά στην εθνικότητα των προσώπων.